Illum il-Kummissjoni Ewropea ppreżentat l-ewwel Strateġija tal-UE tagħha dwar id-drittijiet tal-vittmi li tiżgura li l-vittmi kollha tal-kriminalità jkunu jistgħu jiddependu bis-sħiħ fuq id-drittijiet tagħhom, irrispettivament minn fejn fl-UE jkun seħħ ir-reat kriminali. L-istrateġija tistabbilixxi għadd ta' azzjonijiet għall-ħames snin li ġejjin, b'enfasi fuq żewġ objettivi: l-ewwel nett, li tingħata s-setgħa lill-vittmi biex jirrapportaw ir-reat kriminali, jitolbu kumpens u fl-aħħar mill-aħħar jirkupraw mill-konsegwenzi tar-reat kriminali; it-tieni nett, li naħdmu flimkien mal-atturi rilevanti kollha għad-drittijiet tal-vittmi. Fid-dawl tat-tifqigħa reċenti tal-COVID-19 u tal-miżuri sussegwenti ta' konfinament, li kellhom impatt fuq żieda fil-vjolenza domestika, l-abbuż sesswali tat-tfal, iċ-ċiberkriminalità u r-reati ta' mibegħda razzisti u ksenofobiċi, huwa partikolarment importanti li l-qafas għall-appoġġ u l-protezzjoni tal-vittmi jkun ukoll reżiljenti f'sitwazzjonijiet ta' kriżi. Il-Viċi President għall-Valuri u t-Trasparenza Věra Jourová stqarret: “Ħafna vittmi ta' kriminalità jitħallew mingħajr aċċess għall-ġustizzja u appoġġ xieraq. L-Unjoni Ewropea hija fuq in-naħa tal-vittmi u l-istrateġija tal-lum għandha l-għan li tagħti s-setgħa lill-vittmi, speċjalment lil dawk l-aktar vulnerabbli bħall-vittmi ta' vjolenza abbażi tal-ġeneru jew reati ta' mibegħda. Jeħtieġ li nimmobilizzaw l-Istati Membri biex jimplimentaw bis-sħiħ ir-regoli tal-UE dwar id-drittijiet tal-vittmi – bla ebda skużi u kundizzjonijiet.” Il-Kummissarju għall-Ġustizzja, Didier Reynders, qal: “Unjoni ta' ugwaljanza li tipproteġi liċ-ċittadini tagħha trid tiżgura l-appoġġ, il-protezzjoni u l-aċċess mhux diskriminatorju għall-ġustizzja li huma meħtiega għal vittmi kollha ta' kriminalità. Dan huwa dak li se nistinkaw biex niksbu bis-saħħa tal-istrateġija l-ġdida, billi naħdmu flimkien mal-Istati Membri u mas-soċjetà ċivili.” L-UE diġà adottat sett solidu ta' regoli li jiżgura d-drittijiet tal-vittmi. Madankollu, il-vittmi tal-kriminalità għadhom ma jistgħux jiddependu bis-sħiħ fuq id-drittijiet tagħhom ipprovduti mill-UE. Il-punt tat-tluq irid jkun l-applikazzjoni aħjar tar-regoli tal-UE fil-prattika. Fejn xieraq, il-Kummissjoni se tippreżenta, sal-2022, proposti biex jissaħħu aktar dawn ir-regoli. L-Istrateġija l-ġdida ppreżentata llum tistabbilixxi għadd ta' azzjonijiet ibbażati fuq ħames prijoritajiet ewlenin: Ħafna drabi, il-vittmi ma jkunux jafu bid-drittijiet tagħhom jew jibżgħu jirrappurtaw ir-reat kriminali minħabba biża' mit-trażgressur jew mill-konsegwenzi negattivi. Il-Kummissjoni, fost oħrajn, se tniedi kampanja tal-UE għas-sensibilizzazzjoni dwar id-drittijiet tal-vittmi u se tippromwovi l-appoġġ speċjalizzat u protezzjoni għall-vittmi bi bżonnijiet speċifiċi. Il-Kummissjoni se tkompli wkoll tissorvelja l-implimentazzjoni tar-regoli rilevanti tal-UE, inkluż id-dispożizzjonijiet tad-Direttiva dwar id-Drittijiet tal-Vittmi. Il-vittmi kollha huma vulnerabbli u b'mod partikolari xi wħud huma: tfal, anzjani, vittmi ta' vjolenza abbażi tal-ġeneru, ta' vjolenza domestika, ta' reati ta' mibegħda razzisti jew omofobika, vittmi ta' terroriżmu kif ukoll vittmi b'diżabbiltà. Il-Kummissjoni se tqis li ssaħħaħ aktar il-protezzjoni tal-vittmi billi tintroduċi standards minimi dwar il-protezzjoni fiżika tal-vittmi. L-Istati Membri għandhom jistabbilixxu servizzi ta' appoġġ speċjalizzati għall-vittmi l-aktar vulnerabbli, inklużi Djar għat-Tfal, Djar għall-Familja, djar sikuri għal-LGBTI+. F'ħafna Stati Membri, l-aċċess tal-vittmi għall-kumpens huwa diffiċli. Bl-Istrateġija, il-Kummissjoni se tissorvelja u tivvaluta l-leġiżlazzjoni tal-UE dwar il-kumpens, inkluż il-kumpens mill-Istat u d-Deċiżjoni Qafas dwar ir-rikonoxximent reċiproku ta' penali finanzjarji. Jekk ikun meħtieġ, il-Kummissjoni se tipproponi miżuri biex jikkomplementaw dan il-qafas sal-2022. Sabiex jiġi żgurat approċċ aktar orizzontali għad-drittijiet tal-vittmi fil-livell tal-UE, il-Kummissjoni se tistabbilixxi Pjattaforma tad-Drittijiet tal-Vittmi, li tiġbor flimkien l-atturi rilevanti kollha fil-livell. Fil-livell nazzjonali, l-Istati Membri għandhom jistabbilixxu strateġiji nazzjonali dwar id-drittijiet tal-vittmi. Il-Koordinatur għad-Drittijiet tal-Vittmi tal-Kummissjoni se jiżgura wkoll il-konsistenza u l-effettività tal-azzjonijiet differenti b'rabta mal-politika dwar id-drittijiet tal-vittmi. Il-Pjan ta' Azzjoni dwar id-drittijiet tal-bniedem u d-demokrazija, adottat reċentement, jafferma mill-ġdid l-impenn tal-UE li tippromwovi, tipproteġi u tonora d-drittijiet tal-bniedem madwar id-dinja. L-UE u l-Istati Membri tagħha se jkomplu jimpenjaw ruħhom man-Nazzjonijiet Uniti u mal-Kunsill tal-Ewropa u fi ħdanhom sabiex jippromwovu d-drittijiet tal-vittmi tal-UE fil-pajjiżi sħab u sabiex jiskambjaw l-aħjar prattiki. L-UE se tkompli taħdem mill-qrib mal-pajjiżi kandidati u dawk kandidati potenzjali biex issaħħaħ id-drittijiet tal-vittmi kif ukoll tappoġġa l-azzjonijiet tat-tisħiħ tal-kapaċitajiet għal pajjiżi msieħba prijoritarji fir-rigward ta' appoġġ għall-vittmi tat-terroriżmu. Sfond Kull sena miljuni ta' persuni fl-Unjoni Ewropea jisfgħu vittmi tal-kriminalità. Fl-2017, madwar 15-il miljun persuna kienu vittmi ta' reati serji, bħall-omiċidju, l-abbuż sesswali tat-tfal jew il-ħtif ta' persuni. L-iskala tal-vjolenza abbażi ta' ġeneru fl-UE hija allarmanti: mara minn kull tlieta (33 %) esperjenzat vjolenza fiżika u/jew sesswali mill-età ta' 15-il sena 'l quddiem. Huma biss madwar terz tan-nisa li jiġu abbużati fiżikament jew sesswalment, l-aktar mis-sħab tagħhom jew mill-qraba stretti, li jikkuntattjaw lill-awtoritajiet. Il-lockdown tas-soċjetà matul il-pandemija tal-COVID-19 irriżulta f'żieda fil-vjolenza domestika, fl-abbuż sesswali tat-tfal u fiċ-ċiberkriminalità, kif ukoll fir-reati ta' mibegħda razzisti u ksenofobiċi. Minkejja li l-UE għandha sett solidu ta' regoli fis-seħħ, dawn l-istrumenti għadhom ma laħqux il-potenzjal sħiħ tagħhom. Dan huwa l-aktar minħabba t-traspożizzjoni mhux kompluta u/jew l-implimentazzjoni mhux korretta tar-regoli tal-UE fl-ordninamenti ġuridiċi nazzjonali. Il-Kummissjoni se tkompli tivvaluta l-istrumenti tal-UE u n-nuqqasijiet possibbli tagħhom u, fejn ikun meħtieġ, se tressaq proposti leġiżlattivi sal-2022 biex issaħħaħ aktar id-drittijiet tal-vittmi. L-implimentazzjoni ta' din l-Istrateġija se tiġi ssorveljata b'mod regolari, fosthom permezz ta' laqgħat regolari tal-Pjattaforma tad-Drittijiet tal-Vittmi għal aġġornamenti dwar l-azzjonijiet fir-responsabbiltà ta' atturi differenti. Barra minn hekk, il-Kummissjoni se tevalwa l-azzjonijiet tal-istrateġija f'nofs it-terminu ta' din l-istrateġija u se taġġornaha fejn meħtieġ. Għal aktar tagħrif